**NOTA INFORMATIVĂ**

**la proiectul hotărârii de Guvern „cu privire la unele instituții rezidențiale”**

Proiectul Hotărârii Guvernului este elaborat în temeiul art. 21 alin. (3) și art. 139 lit. f) din Codul Educației nr. 152 din 17 iulie 2014 și în conformitate cu Programul de dezvoltare a educației incluzive în Republica Moldova, aprobat prin Hotărârea Guvernului nr. 523 din 11 iulie 2011. Prezentul proiect propune lichidarea Casei de Copii, mun. Bălți; Școlii de tip-internat pentru copii orfani și rămași fără îngrijirea părinților, mun. Bălți; Școlii-internat auxiliare, s. Corten, r-nul Taraclia; Școlii-internat auxiliare, s. Grinăuţi-Moldova, r-nul Ocnița și transmiterea, cu titlu gratuit, a patrimoniului acestora din proprietatea publică a statului, aflat în gestiunea Ministerului Educației, Culturii și Cercetării în proprietatea publică a Consiliilor municipale/ raionale respective.

Republica Moldova, ratificând Convenția ONU cu privire la drepturile copilului (1993) şi Convenția ONU privind drepturile persoanelor cu dizabilități (2007) s-a angajat să asigure respectarea drepturilor tuturor copiilor prin promovarea reformelor în domeniile educației, protecției sociale și sănătății copilului.

În mod inerent, instituțiile menționate supra au fost evaluate individual la diferite perioade de timp. Ca rezultat al evaluării, pentru fiecare copil, au fost elaborate și puse în aplicare planuri individuale de asistență și planuri individuale educaționale care au avut drept scop reîntoarcerea copiilor în familie sau plasarea în medii familiale alternative și integrarea în școală. La evaluarea acestora s-a pus accentul pe câteva aspecte: situația copiilor în instituție, în familie și în comunitatea de origine a copilului și /sau din comunitatea unde este posibilă reintegrarea copilului, pentru a determina gradul de satisfacere a necesităților educaționale, medicale și sociale ale copiilor aflați în instituție, precum și de a examina posibilitatea integrării copiilor în comunitate. Copiii dezinstituționalizați, inclusiv cei aflați sub tutelă și în serviciu de asistență parentală profesionistă, continuă să fie monitorizați conform planului individual de asistență de către serviciile sociale și educaționale în familie, școală și comunitate.

În scopul reintegrării copiilor s-a conlucrat cu autoritățile publice locale, cu Direcțiile de asistență socială și protecție a familiei, cu familiile biologice și extinse, fiind întreprinse acțiuni concrete: expedierea în termeni optimi a demersurilor către autorități în vederea reevaluării situației copiilor; participarea la mai multe ședințe ale comisiei pentru protecția copilului aflat în dificultate; pregătirea psihologică a familiei pentru reintegrarea copiilor, acțiuni de responsabilizare a părinților, facilitarea obținerii ajutorului social/ material de către părinți, etc.

De asemenea, în scopul asigurării dreptului fiecărui copil de a crește și de a se dezvolta în mediul familial, au fost realizate acțiuni de evaluare a familiilor biologice/ extinse ale copiilor.

Notăm că pe parcursul anului 2016, Asociația Obștească „Copil Comunitate Familie Moldova” (în continuare CCF Moldova), la solicitarea Ministerului Educației a realizat activități de evaluare a Casei de Copii din mun. Bălți.

În procesul de evaluare a copiilor s-a constatat că din numărul total de copii (19), 4 copii nu aveau deficiențe senzoriale și au fost plasați în instituție din alte motive (condiții precare de trai, neglijare, etc.), ceilalți 15 copii prezentau deficiențe senzoriale de auz, în același timp, copii nu purtau aparatele auditive.

În scopul reintegrării celor 19 copii s-a conlucrat cu autoritățile publice locale, cu Direcțiile de asistență socială și protecție a familiei, cu familiile biologice și extinse, cu cadrele didactice și de sprijin, fiind întreprinse acțiuni concrete:

-pregătirea psihologică și instruirea familiei biologice/ extinse a copilului în vederea reintegrării în familie;

-monitorizarea familiei de către asistentul social comunitar;

- acțiuni de responsabilizare a cadrelor didactice de sprijin, educatorilor, diriginților de clase, a specialiștilor din cadrul Serviciului de Asistență Psihopedagogică privind lucrul cu copii cu deficiențe senzoriale de auz;

-pregătirea instituțiilor de învățământ pentru reintegrarea copiilor; etc.

Drept urmare, 17 copii au fost reintegrați în familia biologică, 1 copil în familia extinsă, 1 copil-Asistența Parentală Profesionistă.

Prin Decizia nr. 7/ 35 din 20 iulie 2017, scrisoarea nr. 03-18/ 2144 din 28 iulie 2017, Consiliul municipal Bălți și-a exprimat acordul preluării la balanță a bunurilor Casei de copii, mun. Bălți, precum și a terenului aferent acesteia.

De asemenea, în perioada noiembrie 2016 - iunie 2017 CCF Moldova, la solicitarea Ministerului Educației, a realizat activități de evaluare a Școlii de tip-internat pentru copii orfani şi rămași fără îngrijirea părinților, mun. Bălți.

Conform datelor raportului, în mare majoritate copiii nu prezentau probleme de sănătate, exceptându-se 4 copii care se confruntă cu probleme (retard mental, tulburări de personalitate emoțională volitivă, reținere intelectuală, paralizie cerebrală, deficiență de văz).

Perioada de plasament a unuia din cei 29 de copii aflați în instituție a depășit limita de 12 luni stabilită de Regulamentul-cadru *cu privire la organizarea și funcționarea instituției de tip rezidențial*.

Potrivit Notei informative prezentate de CCF Moldova, la data de 19 iunie 2017 nici un copil nu se afla în plasament în Școala de tip-internat pentru copii orfani și rămași fără ocrotirea părinților, mun. Bălți, aceștia fiind plasați fie în familia biologică - 19, în familia extinsă - 4, fie plasați sub tutelă - 3, sau în Centrul de plasament temporar din mun. Bălți - 3.

Prin Decizia nr. 7/ 29 din 20 iulie 2017, precum și prin scrisoarea nr. 03-18/ 2144 din 28 iulie 2017, Consiliul municipal Bălți și-a exprimat acordul preluării la balanță a bunurilor Școlii de tip-internat pentru copii orfani şi rămași fără îngrijirea părinților, mun. Bălți, precum și a terenului aferent acesteia.

Procesul de dezinstituționalizare propriu-zisă a copiilor din Școala-internat auxiliară din s. Corten, r-nul Taraclia, a demarat urmare a evaluării instituției de către Serviciul de Asistență Psihopedagogică.

Acțiunile întreprinse au avut drept scop evaluarea complexă a dezvoltării copiilor din Școala-internat auxiliară din s. Corten, r-nul Taraclia, orientarea cadrelor didactice pentru adaptarea materialului educațional, etc.

La momentul evaluării în instituție erau plasați 10 copii (6 băieți și 4 fete) cu vârstele cuprinse între 9 și respectiv 14 ani. Evaluarea s-a realizat doar în raport cu 8 din cei 10 copii, 2 copii aflându-se la studii la locul de reședință.

Urmare a procesului de evaluare, 2 copii au continuat studiile în instituția de învățământ Liceul Teoretic Corten, 1-Liceul Teoretic din s. Ciumai, 1-Liceul Teoretic din Valea perjei, 1-Gimnaziul O. Panov, din or. Taraclia, 1-Gimnaziul din s. Albota de Sus, 2-Gimnaziul din s. Sofievca.

În context, prin Decizia nr. 5/ 4 din 10 august 2017, scrisoarea nr. 03-17/ 717 din 15 august 2017, Consiliul raional Taraclia a acceptat preluarea la balanță a patrimoniului Școlii-internat auxiliare din s. Corten, r-nul Taraclia.

Referitor la Școala-internat auxiliară, s. Grinăuți-Moldova, r-nul Ocnița, menționăm că evaluarea acesteia s-a realizat în trei etape de către CCF Moldova, la solicitarea Ministerului Educației.

Accentele au fost puse în principal pe evaluarea copiilor, a familiilor biologice/ extinse, precum și pe sprijinul familial oferit copiilor și părinților, facilitarea accesului la școlile comunitare, oferirea sprijinului psihologic cadrelor didactice și respectiv, monitorizarea familiilor.

La momentul evaluării s-a constatat că, doar 6 din cei 70 copii evaluați (adică 9%), se aflau în instituție de mai puțin de 12 luni, durată maximă de aflare în instituție. Peste 90% dintre copii au depăși de la 2 până la 10 ori durata maximă, iar 50% din numărul total de copii s-au aflat în instituție un termen mai mare de 5 ani.

Evaluarea fiecărui dosar și copil în parte, a indicat asupra faptului că admiterea copiilor în instituție, nu întotdeauna, s-a efectuat conform cerințelor prevăzute de cadrul legal și normativ. În majoritatea dosarelor copiilor nu s-au conținut evaluările complexe și/ sau avizele Comisiilor raionale pentru protecția copilului aflat în dificultate. În mai multe dosare, deciziile pozitive de instituționalizare, avizate de către Comisiile raionale pentru protecția copilului aflat în dificultate, s-au bazat doar pe informațiile generale despre familie, axate în particular pe condițiile de trai ale acesteia, fără de evaluarea complexă a copilului și familiei.

Consiliul raional Ocnița s-a expus pozitiv prin Decizia nr. 4/ 4 din 29 iunie 2017 în raport cu preluarea la balanță a patrimoniului Școlii-internat auxiliare, s. Grinăuţi-Moldova, r-nul Ocnița.

În prezent, în școlile enunțate, nu sunt plasați copii, toți copiii au fost dezinstituționalizați fiind reintegrați în familii biologice/ extinse, servicii de alternativă continuându-și studiile fie în instituțiile de învățământ general, fie în școli profesionale. Cadrele didactice au fost angajate prin transfer, în alte instituții de învățământ.

La moment, în fiecare din cele patru instituții circumstanțiate *supra* activează 7-8 angajați (directorul instituției, directorul adjunct responsabil de gospodărie, contabilul-șef și paznicii).

Pentru implementarea proiectului Hotărârii Guvernului nu sunt necesare mijloace financiare suplimentare.

Proiectul nominalizat a fost avizat pozitiv de Ministerul Finanțelor, Ministerul Sănătății, Muncii și Protecției Sociale, Ministerul Economiei și Infrastructurii, Agenția Relații Funciare și Cadastru și a fost expertizat juridic la Ministerul Justiției. Centrul Național Anticorupție a întocmit Raportul de expertiză anticorupție prin care nu a constatat incompatibilități cu standardele naționale și internaționale anticorupție.

În scopul respectării prevederilor Legii nr. 239 din 13 noiembrie 2008 *privind transparența în procesul decizional*, proiectul a fost plasat pe pagina web a Ministerului Educației, Culturii și Cercetării (compartimentul „Transparență”, directoriul „Transparența decizională”).

**Ministru Monica BABUC**

Baranovschi Tatiana

Tel. 022-27-50-55